आशंका के उलट न बेरोजगारी बढ़ी, न बिजली की किल्लत हुई, कार्बन भी 30% घटा
Norway Electric Car Revolution Towards Better Future - नॉर्वे की राजधानी से 175 किमी दूरी पर, देवदार और भोजपत्र के पेड़ों से घिरे एक हाईवे पर साफ-सुथरा फ्यूल स्टेशन भविष्य की एक झलक दिखा रहा है
नॉर्वे की राजधानी से 175 किमी दूरी पर, देवदार और भोजपत्र के पेड़ों से घिरे एक हाईवे पर साफ-सुथरा फ्यूल स्टेशन भविष्य की एक झलक दिखा रहा है, जहां EV यानी इलेक्ट्रिक वाहनों का दबदबा है। चार्जिंग स्टेशनों की संख्या पेट्रोल पंप से ज्यादा हो गई है। बीते साल, नॉर्वे में बिकने वाली 80% नई कारें EV थीं। देश ने इस EV क्रांति से 2025 तक पारंपरिक फ्यूल से चलने वाली कारों की बिक्री खत्म करने का लक्ष्य तय किया है।
ओस्लो की हवा अपेक्षाकृत साफ है। शोर करने वाली पेट्रोल-डीजल गाड़ियों को हटा दिया गया है। 2009 के बाद से ग्रीनहाउस गैस उत्सर्जन 30% घट गया है। बड़ी बात यह है कि फ्यूल स्टेशन के कर्मचारी बेरोजगार नहीं हुए न ही बिजली ग्रिड फेल हुआ। आलोचकों सबसे ज्यादा इसी बात की चिंता थी।
नॉर्वे में 1990 से EV को मिल रहा बढ़ावा
नॉर्वेजियन EV एसोसिएशन की प्रमुख क्रिस्टिना बू कहती हैं,‘कुछ नेता और कॉर्पोरेट दिग्गज मानते थे कि जलवायु परिवर्तन की लड़ाई में बड़े बलिदान देने होंगे, पर EV के साथ ऐसा नहीं है। बल्कि इस बदलाव को तो लोगों ने गले लगाया है।’ नॉर्वे ने 1990 में EV को प्रोत्साहित करना शुरू किया था। इन्हें टैक्स और टोल से छूट दी गई थी। फास्ट चार्जिंग स्टेशन के लिए सब्सिडी भी दी गई।
ओस्लो में एयर क्वालिटी के चीफ इंजीनियर टोबियास वुल्फ कहते हैं,‘EV बढ़ने से कारों से निकलने वाली नाइट्रोजन ऑक्साइड और नुकसानदेह कणों में बड़ी कमी आई है। ये कण ही अस्थमा व अन्य बीमारियों का कारण बनते हैं। ओस्लो की डिप्टी मेयर सिरिन स्टाव कहती हैं,‘लक्ष्य उत्सर्जन में कटौती है, इसलिए EV महत्वपूर्ण है। हमारी कोशिशें सफल रही हैं, इस साल के अंत तक सभी सिटी बसें इलेक्ट्रिक होंगी।’
EV के लिए नए सब स्टेशन और ट्रांसफॉर्मर लगाए जा रहे
हालांकि अपार्टमेंट में रहने वालों को चार्जिंग प्लग ढूंढने में समस्या होती है। स्टाव कहती हैं,‘हम ज्यादा सार्वजनिक चार्जर लगाकर समस्या खत्म करने में जुटे हैं। वहीं, प्रमुख बिजली सप्लायर एल्विया की MD ऐनी निसेथर बताती हैं,‘कुछ जगह नए सब स्टेशन और ट्रांसफॉर्मर लगाने पड़े हैं। जल विद्युत पर्याप्त होने से ज्यादा डिमांड के बावजूद पावर ग्रिड फेल होने की घटना नहीं हुई है। ज्यादातर EV चार्जिंग रात में होती है, तब मांग कम रहती है। हमें भरोसा है कि EV बढ़ीं तो भी मुश्किल नहीं होगी।’
EV से बैटरी रिसाइक्लिंग जैसे उद्योग में नौकरियां पैदा हो रहीं
आबोहवा सुधारने के अलावा EV से नौकरियां भी पैदा हो रही हैं। फ्रेडरिकस्टेड में पूर्व स्टील प्लांट बैटरी रीसाइक्लिंग का केंद्र बन गया है। प्लांट के पूर्व कर्मचारी पुरानी बैटरियों से लिथियम, निकल, कोबाल्ट, मैगनीज व ग्रेफाइट निकाल रहे हैं। बैटरी निर्माता हाइड्रोवोल्ट के CEO पीटर क्वारफोर्ड कहते हैं,‘रिसाइकल्ड बैटरी से नई बैटरियां बनाने की जरूरत भी कम पड़ेगी।’